b'\n_START_ARTICLE_\nMarkianas\n_START_SECTION_\nI\xc5\xa1kilimas\n_START_PARAGRAPH_\nMarkianas gim\xc4\x97 392 m. Ilyrijoje ar Trakijoje. Kaip t\xc4\x97vas jis tapo kareiviu, o jaunyst\xc4\x99 praleido kaip eilinis Filipolio \xc4\xafgulos narys. Dalinys buvo nusi\xc5\xb3stas kautis su Sasanidais (tikriausiai 421\xe2\x80\x93422 m.) Ta\xc4\x8diau Likijoje jis susirgo. Tuo metu jis galb\xc5\xabt buvo dalinio vadas._NEWLINE_Pagij\xc4\x99s Markianas i\xc5\xa1vyko \xc4\xaf Konstantinopol\xc4\xaf, kur 15 met\xc5\xb3 buvo elitiniu r\xc5\xabm\xc5\xb3 sargybiniu. Jam vadovavo generolai Ardaburijus ir Asparas. \xc5\xa0io kampanijoje Afrikoje 431/434 m. Markianas buvo vandal\xc5\xb3 paimtas \xc4\xaf nelaisv\xc4\x99. V\xc4\x97lesn\xc4\x97 legenda teigia, kad jis buvo nuvestas pas karali\xc5\xb3 Geiserik\xc4\x85 (428\xe2\x80\x93477 m.), kuris i\xc5\xa1 \xc5\xbeenklo suprato, kad Markianas b\xc5\xabsimasis imperatorius ir j\xc4\xaf paleido, gav\xc4\x99s pa\xc5\xbead\xc4\x85, kad jis nekariaus su vandalais._NEWLINE_Generol\xc5\xb3 padedamas Markianas tapo sargybini\xc5\xb3 kapitonu, o v\xc4\x97liau senatoriumi. Mirus imperatoriui Teodosijui II 450 m., jo sesuo ir \xc4\xafp\xc4\x97din\xc4\x97 Pulcherija i\xc5\xa1sirinko Markian\xc4\x85 savo vyru ir pasi\xc5\xabl\xc4\x97 valdyti hun\xc5\xb3 nusiaubt\xc4\x85 imperij\xc4\x85.\n_START_SECTION_\nValdymas\n_START_PARAGRAPH_\nTap\xc4\x99s imperatoriumi Markianas nustojo mok\xc4\x97ti g\xc4\x97ding\xc4\x85 duokl\xc4\x99 Atilai (434\xe2\x80\x93453 m.), kad \xc5\xa1is nepult\xc5\xb3 Ryt\xc5\xb3 Romos imperijos. Suprat\xc4\x99s, kad neu\xc5\xbeims Konstantinopolio, Atila \xc4\xafsiver\xc5\xbe\xc4\x97 \xc4\xaf Galij\xc4\x85 451 m. ir Italij\xc4\x85 452 m., o Markiano valdos liko neliestos._NEWLINE_Markianas sutvark\xc4\x97 finansus, apribojo prabang\xc4\x85, apgyvendino i\xc5\xa1tu\xc5\xa1t\xc4\x97jusius rajonus. Jis atmu\xc5\xa1\xc4\x97 atakas prie\xc5\xa1 Sirij\xc4\x85 ir Egipt\xc4\x85 452 m. ir numal\xc5\xa1ino Arm\xc4\x97nijos neramumus 456 m. Kitas svarbus jo valdymo \xc4\xafvykis buvo Chalkedono susirinkimas, kuriame Markianas tarpininkavo tarp \xc4\xafvairi\xc5\xb3 krik\xc5\xa1\xc4\x8dioni\xc5\xb3 grupi\xc5\xb3._NEWLINE_Markianas ignoravo Vakar\xc5\xb3 Romos imperijos reikalus. Jis netrukd\xc4\x97 Atilai Italijoje ir nieko nedar\xc4\x97, kai buvo nusiaubta Roma 455 m. Dabar manoma, kad jis buvo aktyvesnis ir sp\xc4\x97jama, kad jis buvo \xc4\xafsiv\xc4\x97l\xc4\x99s \xc4\xaf \xc4\xafvykius, nul\xc4\x97musius Atilos mirt\xc4\xaf._NEWLINE_Prie\xc5\xa1 Atilos mirt\xc4\xaf 453 m. Markianas su juo susipyko. Bet hun\xc5\xb3 vadas mir\xc4\x97 prie\xc5\xa1 prasidedant karui. Markianas teig\xc4\x97, kad sapne mat\xc4\x97 prie\xc5\xa1ais sulau\xc5\xbeyt\xc4\x85 Atilos lank\xc4\x85, o po keli\xc5\xb3 dien\xc5\xb3 at\xc4\x97jo \xc5\xbeinia apie jo mirt\xc4\xaf._NEWLINE_Markianas mir\xc4\x97 457 m. sausio 27 d. nuo ligos, tikriausiai gangrenos, kuria gal\xc4\x97jo u\xc5\xbesikr\xc4\x97sti ilgoje religin\xc4\x97je kelion\xc4\x97je. Jis palaidotas \xc5\xa0vent\xc5\xb3j\xc5\xb3 Apa\xc5\xa1tal\xc5\xb3 ba\xc5\xbeny\xc4\x8dioje Konstantinopolyje su Pulcherija._NEWLINE_Nepaisant trumpo valdymo Markianas laikomas vienu i\xc5\xa1 geriausi\xc5\xb3 ankstyv\xc5\xb3j\xc5\xb3 Ryt\xc5\xb3 Romos imperatori\xc5\xb3. Sta\xc4\x8diatikiai laiko Markian\xc4\x85 ir jo \xc5\xbemon\xc4\x85 \xc5\xa1ventais, j\xc5\xb3 \xc5\xa1vent\xc4\x97 vasario 17 d.'